**Magyar Infektológiai és Klinikai Mikrobiológiai Társaság (MIFKMT) Junior Koordinátori Pályázat**

Tisztelt MIFKMT Junior tagok!

Örvendetes látni, hogy az utóbbi években egyre több fiatal csatlakozik aktív szerepvállalással a Magyar Infektológiai és Klinikai Mikrobiológiai Társasághoz (MIFKMT). Az elmúlt években a fiatalok szekciója (FIMSZ) hatékonyan fogta összes és motiválta a junior korosztály tevékenységeit, melyben oroszlánrészt vállalt dr. Szabó Bálint, dr. Vad Eszter és dr. Kádár Béla, akiknek munkáját ezúton is köszönjük! A Társaság Vezetősége ezt a trendet a közeljövőben is erősíteni kívánja, annak érdekében, hogy a fiatal kollégák igényeikkel és aktív hozzájárulásukkal is formálhassák a társasági szakmai tartalmakat, ezáltal ők is mind többet profitálhassanak azokból.

Mindezeket szem előtt tartva a Vezetőség ezúton pályázatot hirdet 40 év alatti MIFKMT tagok számára egy létesítendő „Junior Koordinátor” szerepkör betöltésére. A pályázati anyagban a következő 3 évre tervezett junior szakmai programtervet várjuk kidolgozott formában. A pályázatok elbírálása során fontos szempont lesz, hogy a programok, illetve a fiatalok bevonását célzó aktivitások, illeszkedjenek az évek során kialakult esemény naptárhoz (pl. Fiatalok Szekciója júniusban, MIFKMT Nagykonferencia Fiatalok Szekciója (poszter és előadás szekció, Nagyvizit), Junior Fórum), illetve a jelenleg is létező pályázati, illetve ösztöndíj lehetőségek (Fiatalok pályázata, Szalka-ösztöndíj) megerősítését is szolgálják. A pályázat elbírálásában előnyt élveznek az innovatív jellegű edukációs és fiatalokat minél szélesebb körben bevonó, aktivizáló programtervezetek.

A pályázat mellé önéletrajz és egy motivációs levél csatolandó (max. 500 szó terjedelemben). A pályázatokat egy *ad hoc* bizottság bírálja el. Ennek tagjai a MIFKMT Vezetőségéből kerülnek felkérésre. A Koordinátor mandátuma tervezetten 3 évre szól, ugyanakkor a kijelölést a MIFKMT Vezetőségnek jogában áll visszavonni, amennyiben a benyújtott pályázat megvalósulását, illetve a Koordinátor Vezetőséggel való együttműködését elégtelennek ítéli.

A kiválasztott Junior Koordinátor a Vezetőségi Üléseken megfigyelőként lehet jelen és az éves MIFKMT Konferencián történő részvétét a Társaság teljeskörűen támogatja. Ezen felül anyagi juttatásban nem részesül.

A pályázatok benyújtási határideje: 2024.03.01 23:59. A programterveket elektronikus úton a kassa.csaba@gmail.com email címre kérjük beküldeni. A pályázatok elbírálása és a végleges bizottsági döntés a 2024.03.07-i Vezetőségi Ülésen esedékes. Ezt követően a pályázókat emailben tájékoztatjuk.